als_Latn dik_Latn sag_Latn
aSport – Kanë kaluar disa javë nga aksidenti i tmerrshëm, por Ilir Azemi është sërish në këmbë. Ditën e sotme ai ka shkuar të vizitojë skuadrën e tij Greuther Fürth, ku e kanë pritur jo vetëm shokët, por dhe qindra urime shërimi nga mbështetësit e skuadrës. Iliri përfitoi nga mundësia për të thënë dhe dy fjalë për faqen e skuadrës, ku flet për javët e vështira dhe për atë që e pret.“Ndihem shumë mirë sërish, domethënë, deri tek fakti që duhet të eci me paterica, kjo më ngre nervat (qesh). Mendoja që në jetën time kisha kaluar shumë, por ky aksident ishte me vërte një goditje e fortë. Tre javët e para ishin me të vërtetë të vështira. Por tani dua thjesht të bëhem sërish Iliri i vjetër, dhe për këtë do bëj gjithçka. Në spital vura re se njeriu e vlerëson atë që ka, kur e humbet atë. Cunat e skuadrës më kanë mirëpritur, janë lumturuar që jam kthyer. Në spital nuk mund të më vizitonin, por më kanë shkruar dhe telefonuar rregullisht. E kuptova që nuk isha vetëm, dhe kjo më dha forcë. Edhe këto letra nga tifozët më motivojnë akoma më shumë. U jam shumë, shumë mirënjohës të gjithëve atyre që më mbështetën dhe më mbështesin akoma. Faleminderit, jeni të mrekullueshëm!
Për mua tani fillon rehabilitimi. Sigurisht nuk do të jetë e lehtë. Do ketë ditë të mira, por dhe ditë të vështira. Megjithatë mezi i pres. Të paktën tani mund të bëj hapa të vegjël përpara drejt rikuperimit. Për këtë gjë do jap tani gjithë forcën time!” – përfundoi 22-vjeçari.
You must be logged in to post a comment Login
als_Latn als_Latn eng_Latn